મુલુંડમાં ૧૫ દિવસમાં રૅશનિંગની બે દુકાનોમાં લાઇસન્સ કરતાં વધુ સ્ટૉક રાખવાના મુદ્દે રૅશનિંગ ડિપાર્ટમેન્ટે છાપો માર્યો હતો. લાઇસન્સ કરતાં અનાજ અને કેરોસીનનો રાખેલો વધુ જથ્થો જપ્ત કરીને ડિપાર્ટમેન્ટે આ દુકાનદારો સામે મુલુંડ પોલીસ-સ્ટેશનમાં ફરિયાદ કરી હતી. ફરિયાદને પગલે મુલુંડ પોલીસે સંબંધિત દુકાનદારોની ધરપકડ કરીને તેમને કોર્ટમાં રજૂ કર્યા હતા, જ્યાં તેમને જામીન મળ્યા હતા. આ કેસમાં રૅશનિંગ ડિપાર્ટમેન્ટ તરફથી દંડ વસૂલ કરવા માટેની નોટિસ હજી સર્વ કરવામાં આવી નથી. આ છાપામારીથી રૅશનિંગ ડિપાર્ટમેન્ટના લાઇસન્સ ધરાવતા દુકાનદારોમાં ફફડાટ પેસી ગયો છે.